BÉRCZY KAROLY

EMLÉKEZETE.

ARANY LÁSZLÓ

ISBN 978-615-6798-27-5

AMTAK Bt, 2024

Örvendő készséggel fogadtam el a tekintetes Akadémia megbízását, hogy a kegyelet egy régi tartozását leróvni, Bérczy Károly emlékezetét ez érdemes testület, és ez által, legalább futólag, az irodalom előtt is fölujitsam.

Mert őszinte tisztelet, élénk vonzalom és meleg rokonszenv csatolt Bérczyhez az ifjuság azon éveiben, mikor legfogékonyabbak vagyunk lelkűnkbe fogadni, egy művelt szellem és nemes szív jó tevő befolyását. Bérczy szellemes társalgása, finom ízlése, csendes humora megnyerő volt mindenki előtt; nyugalommal viselt betegsége — egy gyógyíthatatlan szívbaj — különös részvétet keltett ismerőseiben; fiatal emberek pedig mintául vehették nemes modorát s kész útbaigazítást találhattak nyugodt és kímélő bírálataiban. Finomabbúl, mint ő szokta? alig lehetett valakivel megértetni azt, hogy nagyra tartott műve nem épen remek mű; gyöngédebb kézzel alig lehetne szétfosztani az irodalom mezején első kísérleteit tevő ifjúnak csapongó illusióit, a nélkül, hogy egyszersmind önbizalma is meg ne rendüljön.

Talán azért volt oly kíméletes mások iránt, mert őt magát fiatal korában igen kíméletlenül támadta meg a sors csüggesztő betegség tudatával élte át az emberi életkor legtevékenyebb szukát, megfosztatva a jövője iránti bizalomtól és illusióktól.

Azonban mielőtt erről szólanék, előre kell bocsátanom élete főbb adatait.

Született 1821. marcz. 2-án Balassa-Gyarmaton. Atyjának Bérczy Jánosnak, eredeti családi neve Stand volt s e család Nagy-Bányán most is előkelő helyet foglal a régi polgári családok sorában. A család két ifjú sarja, két unokatestvér, azonban letette az ősi nevet; az egyik Megyery néven lett nemzeti szinpadunk gyönyörűsége, a másik a Bérczy nevet tette Nógrádban közkedvességűvé, mint a megye főorvosa, a kit nemcsak szaktudományáért, hanem elmés, művelt modoráért is általában szerettek. Legjobb barátjai közé tartozott a jó öreg Sebestyén Gábor, kivel néha versenyre kelt a szójátékok és anagrammák csinálásában, s kivel együtt az irodalmat is mindig érdeklődő figyelemmel kisérte.